Visa Hongisto
Visa Veli Hongisto (s. 9. huhtikuuta 1987 Valkeala) on suomalainen pikajuoksija. Hän edustaa Valkealan Kajoa.
Hongisto on alle 23-vuotiaiden Euroopan mestari 200 metrin juoksussa (2007) ja moninkertainen Suomen mestari pikamatkoilla.
100 metrillä Hongisto on voittanut Suomen mestaruuden Jyväskylässä 2006 ja Lahdessa 2012, kummankin ajalla 10,54. Porissa 2005 hän sai samalla matkalla pronssia.
Hongisto on voittanut 200 metrin juoksun Suomen mestaruuden Porissa 2005 (21,21), Lappeenrannassa 2007 (20,98), Tampereella 2008 (20,88) ja Espoossa 2009 (21,27). Hän sai hopeaa Lahdessa 2012 (21,11) ja Kuopiossa 2014 (21,35). 400 metrillä Hongisto sai hopeaa Kajaanissa 2010.
Hallissa Hongisto on voittanut kultaa 200 metrillä vuosina 2004 ja 2015 ja hopeaa vuosina 2009 ja 2012. 60 metrillä hän voitti kultaa vuosina 2006, 2012 ja 2013, hopeaa 2008, 2010 ja 2014 sekä pronssia 2011 ja 2015.
Kaunasin alle 20-vuotiaiden EM-kilpailuissa 2005 Hongisto oli 100 metrillä viides ja 200 metrillä neljäs. Hän kuului kisoissa myös Suomen pronssijoukkueeseen 4 × 100 metrin viestijuoksussa. Elokuussa 2006 hän osallistui Pekingin alle 20-vuotiaiden MM-kisoihin edeten välieriin sekä 100 että 200 metrillä. Loukkaantumisen vuoksi hän ei kuitenkaan juossut 200 metrin välierässä.
Debrecenin alle 23-vuotiaiden EM-kisoissa 2007 Hongisto voitti 200 metrin juoksun ajalla 20,84. Voitto oli ensimmäinen suomalaisen miehen kansainvälisissä arvokisoissa saavuttama sileän pikamatkan voitto. Hän kuului kisoissa myös Suomen pronssijoukkueeseen 4 × 100 metrin viestijuoksussa.
Osakan MM-kisoissa 2007 Hongisto selviytyi 200 metrin toisiin alkueriin. Hän juoksi ensimmäisissä alkuerissä suomalaisittain huippuajan 20,56, joka oli alle 23-vuotiaiden Suomen ennätys ja Suomen kaikkien aikojen toiseksi paras aika Tommi Hartosen Suomen ennätyksen (20,47) jälkeen. Toisissa alkuerissä Hongisto juoksi viidenneksi pudoten jatkosta ajalla 20,78.
Pekingin olympialaisissa 2008 Hongisto eteni jatkoon 200 metrin ensimmäisistä alkueristä ajalla 20,62, mutta karsiutui toisissa alkuerissä ajalla 20,76. Torinon sisäratojen EM-kisoissa 2009 hän osallistui 400 metrille karsiutuen alkuerissä alle 23-vuotiaiden Suomen ennätysajalla 47,70. Helsingin EM-kisoissa 2012 Hongisto juoksi 4 × 100 metrin viestijoukkueessa, jonka alkuerän aika 39,85 ei riittänyt loppukilpailuun.
100 metrillä Hongiston ennätys on 3. heinäkuuta 2008 Imatralla juostu 10,44. 200 metrillä Hongisto juoksi 13. heinäkuuta 2007 Debrecenissä alle 23-vuotiaiden EM-kilpailujen alkuerässä ajan 20,75, joka oli ikäluokan Suomen-ennätys. Antti Rajamäen 33 vuotta vanha ennätys parani neljä sadasosaa. Elokuussa 2007 Osakan MM-kisojen alkuerissä Hongisto paransi ennätystään aikaan 20,56, joka on kaikkien aikojen kolmanneksi paras suomalaistulos. Toukokuussa 2008 Hongisto juoksi Saksassa 400 metrillä ennätyksekseen 47,02.
Hongiston hallussa ovat ikäkausiennätykset 200 metrillä (22-v. SE 20,56 vuodelta 2007) sekä halli-ikäkausiennätykset 50 metrillä (19-v. SE 6,03 vuodelta 2004), 60 metrillä (17-v. SE 6,78 vuodelta 2004), 100 metrillä (19-v. SE 10,59 vuodelta 2006) ja 400 metrillä (22-v. SE 47,70 vuodelta 2009).
Joukkue Samsa Tuikka, Nghi Tran, Jarkko Ruostekivi ja Visa Hongisto juoksi 27. elokuuta 2005 Göteborgissa 4 × 100 metrin viestissä ajan 39,30, joka sivusi silloista Suomen ennätystä.
Hänen valmentajansa oli vuoteen 2010 asti Kai Kepsu. Vuodesta 2014 lähtien valmentajanaan on ollut Jaakko Erkinheimo.
Hongisto on toisen polven pikajuoksija: hänen äitinsä on 400 metrin juoksun Suomen-mestaruuden kahdeksan kertaa peräkkäin (1962–1969) voittanut Eeva Haimi.
Ulkoradat
Halli